Klaus Hækkerup (S), 2008-03-28:
Jeg vil godt sige tak for modtagelsen af forslaget, også til regeringen.
Inden vi gik til debatten her, overvejede jeg, hvad vi kunne få ud af den, om det ville gå ligesom sidst, sådan at regeringen bare ville møde op og pande forslaget ned, eller om der nu ville være en åbning fra regeringens side, en erkendelse af, at det her var noget, man var nødt til at se på.
Det sidste var tilfældet, og det synes jeg er glædeligt.
Jeg vil også gerne sige tak til de partier, der umiddelbart har kunnet støtte forslaget, og til fru Hanne Agersnap gøre to bemærkninger: SF's ordfører nævnte, at det rigtige ville være, at alle veje blev omfattet.
Når der er den formulering i forslaget, som der er, er det, fordi der for os simpelt hen er en faktuel uklarhed om, hvad EU's beslutninger på området omfatter - om de omfatter, at der må opkræves en afgift på alle veje eller kun på motorvejene.
Det er noget af det, vi gerne vil have afklaret i forbindelse med den fortsatte udvalgsbehandling.
Nu var det i Singapore, og jeg var desværre ikke med på Trafikudvalgets tur dertil, men jeg har tidligere haft lejlighed til at besøge Singapore.
Jeg vil også sige, at der i Tyskland er gjort ganske betydelige overvejelser for at sikre sig, at det her ikke blev en almindelig sladrebutik om, hvad der foregik.
Man har dér været så restriktiv, at man har måttet lempe reglerne lidt.
Men ellers er der meget, meget strenge regler i Tyskland, og det er også dem, vi som udgangspunkt havde forestillet os skulle indføres i Danmark.
Det har været nævnt, hvad formålet var med det her.
Formålet med dette beslutningsforslag er at skabe et moderne vejafgiftssystem, der er effektivt -
og nu vil jeg godt imødekomme ministeren ved at bruge ordet vejafgiftssystem, for der kan godt ske en semantisk fornyelse under en behandling her i Folketinget.
Pengene bliver altså opkrævet hurtigt, sikkert og retfærdigt.
Det medvirker til at sænke forureningen, og det er også derfor, vi har foreslået, at en del af provenuet bruges til indfasningen af Euro V-normerne - og Euro VI-normerne, hvis de på det tidspunkt er kommet - for udledning fra lastbiler.
Tyskland har indført det.
Holland har besluttet at indføre det fra 2012 for både lastbiler og personbiler.
Så langt går vi dog ikke.
Tjekkiet er i færd med at implementere det, og i både Sverige og England er man langt inde i overvejelser over og forsøg med, om det ikke er et sådant system, der skal indføres.
Der er ingen tvivl om, at det kommer, og der er ingen tvivl om, at Danmark bliver nødt til at være med, hvis ikke vi vil have et system, som falder helt ved siden af det, som vores transportvirksomheder konkurrerer med, når de er i udlandet.
Så jeg vil slutte af med at sige tak.
Jeg har mærket mig, at også regeringspartiernes ordførere nævnte, at det her var noget, der burde overvejes i forbindelse med Skattekommissionens arbejde.
Jeg har sådan set kun ét spørgsmål tilbage til skatteministeren, og det er: Hvordan sikrer vi os, at det her rent faktisk også bliver overvejet i forbindelse med Skattekommissionens arbejde?
Når jeg læser kommissoriet igennem, står der jo ikke direkte, at det her er noget, man burde runde.
Der er en række andre bløde formuleringer, som man godt kan tilslutte sig, om miljøaspekter, hvordan provenuet skal anvendes osv. osv.
Men hvordan sikrer vi os, at vi også via Skattekommissionens arbejde får en belysning af mulighederne for at indføre det her?